
ועדה משותפת להצ"ח הכללת אמצעי זיהוי ביומטריים (מ/408)
28.7.2009


הכנסת השמונה עשרה






נוסח לא מתוקן
מושב ראשון

פרוטוקול מס' 10

מישיבת ועדה משותפת  של ועדת המדע והטכנולוגיה וועדת הפנים והגנת הסביבה
להצ"ח הכללת אמצעי זיהוי ביומטריים (מ/408)

יום שלישי, ז' באב התשס"ט  (28 ביולי  2009), שעה 12:00

סדר היום:

הצעת חוק הכללת אמצעי זיהוי ביומטריים במסמכי זיהוי ובמאגר מידע, התשס"ט-2008 

בקשה לרוויזיה על החלטת הוועדה

נכחו:

חברי הוועדה:

מאיר שטרית – היו"ר

אריה ביבי

ניצן הורביץ

דב חנין

איתן כבל

אברהם מיכאלי

חמד עמאר

דוד רותם

כרמל שאמה

מוזמנים:

שר הפנים  אלי ישי

ניסים אליאסף

- מחשוב, משרד הפנים

יורם אורן

- יועץ טכנולוגי חיצוני, משרד הפנים

אביטל שטרנברג

- ממונה בכירה, רפרנטית אוכלוסין, משרד המשפטים

יונתן בר סימנטוב
- משרד האוצר

קרן טרני

- משרד האוצר

דני גבע


- אבטחת מידע, משרד ראש הממשלה

חמי פקר

- מנהל תחום בכיר טכנולוגיה ומו"פ, המועצה לביטחון לאומי

עופר ישי

- יועץ חיצוני לר' מל"ל, המועצה לביטחון לאומי

אבנר פינצ'וק

- ראש תחום פרטיות ומידע, האגודה לזכויות האזרח בישראל

עו"ד יהונתן קלינגר
- חברות הייטק ותקשורת

יורם הכהן

דניאל ויליק

אהוד קינן

ייעוץ משפטי:
נירה לאמעי-רכלבסקי

מנהלת הוועדה:
ענת לוי

רשמה וערכה:
סמדר לביא – חבר המתרגמים בע"מ

הצעת חוק הכללת אמצעי זיהוי ביומטריים במסמכי זיהוי ובמאגר מידע, התשס"ט-2008

בקשה לרוויזיה על החלטת הוועדה

היו"ר מאיר שטרית:

ברשותכם אני פותח את הישיבה. יש בפניי כמה בקשות של חברי הוועדה לרוויזיות שעליהן בלבד אני דן, ולא על שום דבר אחר. יש רוויזיה של חבר הכנסת איתן כבל. אתה עדיין עומד על הרוויזיה? 

איתן כבל:

אני עדיין עומד, עד שנשמע את ההצעה שלך. אני רוצה לשמוע, קודם כל, לפני שאני---

היו"ר מאיר שטרית:

אוקי. הונחה בפניי בקשת רוויזיה של חבר הכנסת אברהם מיכאלי לשני סעיפים בתוך החוק. סעיף אחד הוא סעיף 8.

נירה לאמעי:

זה כבר 10. 

היו"ר מאיר שטרית:

צריך לתקן את הניסוח לסעיף 10. התיקון שמבקש חבר הכנסת אברהם מיכאלי לרוויזיה, אני מקריא אותו, אחרי סעיף קטן (ג) יבוא 'השר, באישור הוועדה המשותפת, יקבע הוראות...'. הוועדה המשותפת, הוועדה הזו. 

יעקב אדרי:

מדע ופנים, כמו שזה היום. 

היו"ר מאיר שטרית:

כן. 'השר, באישור הוועדה המשותפת, יקבע הוראות בדבר דרכי ניהול המאגר, שמירת המידע בו---

נירה לאמעי:

בנוסח שמונח לפניכם סעיף 8 כבר הפך להיות סעיף 10, סעיף המאגר. זה עדיין נוסח שנמצא בניסוח, הוא לא סופי, אבל...

היו"ר מאיר שטרית:

'השר, באישור הוועדה המשותפת, יקבע הוראות בדבר דרכי ניהול המאגר, שמירת המידע בו, אופן העברת המידע ממנו, ורשאי הוא לקבוע כי המאגר יורכב משני מאגרי מידע נפרדים, כך שכל אחד מהם לא יכלול פרטים המאפשרים זיהויו של אדם ושל האמצעים והנתונים הביומטריים המתייחסים אליו, והכל לשם הבטחת רמה גבוהה ככל הניתן להגנה על המידע המצוי במאגר ואבטחתו'. 

המטרה של ההסתייגות, כמו שאני מבין אותה, זה לתת אופציה בידי השר, אם הוא יחליט על כך בעתיד בתקנות, להפריד  את המאגר לשני חלקים, הוא יצטרך לבוא לוועדה לקבל אישור וזו המטרה של ההסתייגות. 

הסעיף השני של ההסתייגות שמבקש---

ניצן הורביץ:

אדוני, אבל הנוסח הזה... לא הספקנו בכלל להסתכל עליו. 

היו"ר מאיר שטרית:

אתה לא אמור להסתכל. חברים, החוק נגמר. החוק נגמר. 

ניצן הורביץ:

אז למה הגשתם נוסח חדש? 

היו"ר מאיר שטרית:

לא הגשנו נוסח חדש. זו הסתייגות. 

ניצן הורביץ:

אז מה זה? 

היו"ר מאיר שטרית:

זה ניסוח שהיועצת המשפטית עשתה. חברים, ברגע שהוועדה אישרה את החוק---

דוד רותם:

הוועדה אישרה את החוק כשלא היה נוסח. 

היו"ר מאיר שטרית:

היה נוסח שאישרנו אותו---

דוד רותם:

לא היה נוסח, אבל---

היו"ר מאיר שטרית:

סלח לי, חבר הכנסת רותם---

דוד רותם:

היועצת המשפטית העבירה נוסח אחר כך. 

היו"ר מאיר שטרית:

נכון, ככה עושים. 

דוד רותם:

לא נכון. 

היו"ר מאיר שטרית:

עם כל הכבוד לך. 

דוד רותם:

כשמצביעים על חוק, צריך שיהיה נוסח, אחרת אי אפשר להצביע. 

היו"ר מאיר שטרית:

חבר הכנסת רותם, עם כל הכבוד לך, אתה לא חבר הוועדה, ואני אומר לך עוד פעם אחת, אתה לא היית בדיון בוועדה כשאישרנו את החוק. כל התיקונים שנעשו הם תיקוני ניסוח שהיועצת המשפטית בהחלט מוסמכת לעשות אותם והסמכנו אותה לעשות את זה. מה הטענה שלך? 

דוד רותם:

דבר כזה אף פעם לא היה פה בוועדה, ניסוח שעליו הצביעו. 

היו"ר מאיר שטרית:

ועוד איך היה, ועוד איך היה. 

דוד רותם:

לא היה. 

היו"ר מאיר שטרית:

עם כל הכבוד, אתה לא היית פה. 

דוד רותם:

עם כל הכבוד---

היו"ר מאיר שטרית:

אתה לא היית פה, דוד. אתה לא היית פה, אז אל תמסור לי סיפורים. כשהצבעתי לחוק, אתה לא היית. 

דוד רותם:

הצ'יזבטים, מי שמספר זה אתה. 

היו"ר מאיר שטרית:

אתה לא היית, אתה לא היית. 

דוד רותם:

אתה מספר צ'יזבטים. 

היו"ר מאיר שטרית:

אני מספר צ'יזבטים? תודה רבה לך, אבל אני לא מקבל את דעתך, מה לעשות? 

דוד רותם:

אתה לא מקבל את דעת---

היו"ר מאיר שטרית:

חברים, סעיף 34, ההסתייגות השנייה שחבר הכנסת מיכאלי מגיש, זה בסעיף 34(א), במקום 'תוך התחשבות', יבוא 'בכפוף למגבלות דת ומסורת'. זה הנושא של נטילת אמצעי זיהוי מנשים דתיות ומנשים מוסלמיות. 

המטרה של סעיף 3, אני לא מבין למה הכנסנו אותו מחדש. 

אברהם מיכאלי:

תקנות שהשר יתקין ממילא לביצוע הדברים. 

היו"ר מאיר שטרית:

אבל זה ממילא כתוב בחוק. 

אברהם מיכאלי:

אדוני, התקנות האלה באות לכסות משהו שלא כתוב בחוק ואין פה שום עניין לשנות את החוק בעניין הזה, זה מרחיב מה שלא מופיע בחוק. 

היו"ר מאיר שטרית:

אוקי. אז אלה בעצם הסייגים שמוגשים במסגרת החוק. דבר אחרון, בכל מקום שכתוב 'ועדת המדע והטכנולוגיה', יבוא 'ועדה משותפת של ועדת הפנים והגנת הסביבה, וועדת המדע והטכנולוגיה'. 

דוד רותם:

אני ביקשתי ועדת חוקה. 

אברהם מיכאלי:

כל התקנות האלה לא מעכבות את תחילת החוק.

נירה לאמעי:

ההסתייגות, כמו שהיא מנוסחת בסעיף 1, כבר קיימת היום. המאגר היום גם נמצא בנפרד, אין במאגר של הנתונים והאמצעים שום דבר אחר. 

היו"ר מאיר שטרית:

מה שהיא אומרת זה שבמשרד הפנים היום המאגר---

נירה לאמעי:

מה שכתבת קיים גם היום. 

אברהם מיכאלי:

בסדר, אבל אנחנו מדברים כרגע על הפרדה. 

היו"ר מאיר שטרית:

מדברים על האפשרות שהוא יכול להפריד גם ב---

איתן כבל:

אדוני היושב ראש, כדי שאני אבין על מה מדובר - קודם כל, לגבי ההסתייגויות של חבר הכנסת מיכאלי, מה ההבדל בין הנוסח הקיים, לבין מה שהוא מציע, לבין הרוויזיה שאני ביקשתי עם ההסתייגויות? 

היו"ר מאיר שטרית:

אני אסביר. הנוסח שחבר הכנסת מיכאלי מציע הוא ששר הפנים יהיה מוסמך, בתקנות, להפריד את המאגר, אם הוא יחפוץ בכך, לשני משרדים נפרדים. זה מה שמציע חבר הכנסת מיכאלי. 

נירה לאמעי:

את זה צריך להבהיר בניסוח. 

היו"ר מאיר שטרית:

אז תבהירי. כתוב 'רשאי הוא לקבוע כי המאגר יורכב משני מאגרי מידע נפרדים, כולל...' אפשר לכתוב 'אפילו לשני משרדים נפרדים'. תכתבי, אין לי בעיה. השר יקבע בתקנות מה שהוא רוצה, אני לא נכנס לו לצורך העניין. 

נירה לאמעי:

אני כתבתי איזה שהוא נוסח 'שר הפנים רשאי, בהתייעצות עם שר המשפטים, לקבוע בתקנות הוראות לעניין הוצאת המאגר הביומטרי ממשרד הפנים והעברת המידע המנוהל בו למאגר נפרד שינוהל במשרד המשפטים, או במקום אחר שייקבע'. 

היו"ר מאיר שטרית:

אולי הוא ירצה דווקא להוציא את השני? אולי הוא רוצה שר אחר? 

איתן כבל:

שר הפנים יקבע איך הוא מפצל את זה. 

נירה לאמעי:

שר הפנים לא---

היו"ר מאיר שטרית:

זה דבר אחר, זה תקנות. אני מציע לחזור להסתייגות הזאת ורק לכתוב, להפריד לשני מאגרי מידע נפרדים ולהוסיף, אם צריך, אם הוא ירצה גם לשני משרדים נפרדים. 

נירה לאמעי:

'נפרדים', הכוונה שאחד מהם יהיה לא במשרד---

היו"ר מאיר שטרית:

שני מאגרי מידע במקומות נפרדים. 

איתן כבל:

אני רוצה שיובהר, האם כל תקנה של שר כזה או אחר חייבת להיות מובאת---

היו"ר מאיר שטרית:

צריכה לבוא לאישור. ודאי. כתוב פה. 

איתן כבל:

אני מתנצל, לא קראתי את ההסתייגות של חבר הכנסת מיכאלי. היא היתה סודית עד לרגע זה. 

היו"ר מאיר שטרית:

אני קיבלתי אותה לפני עשר דקות. 

דב חנין:

כך אתם רוצים לחוקק חוק בכנסת? באמת. עם כל הכבוד. 

היו"ר מאיר שטרית:

תסלח לי, חבר הכנסת---

דב חנין:

אדוני היושב ראש, אתה שובר שיאים. אתה שובר שיאים, עם כל הכבוד לך. 

היו"ר מאיר שטרית:

תסלח לי, את עמדתך אני יודע ואל תפריע לי. 

דב חנין:

אתה שובר שיאים. 

אביטל שטרנברג:

הבנתי שאתם מתכוונים לקבוע, 'בכפוף למגבלות דת ומסורת' לעניין אופן הצילום. אנחנו ביקשנו שייאמר, 'בהתחשב במגבלות דת ומסורת', משום שאחרת נמצא את עצמנו למעשה מצלמים נשים בכיסוי ראש מלא, לאור הניסוח הזה. צריך להפנות לתקן ולתקן, כפי שהוא כרגע, שלפחות חבר הכנסת זבולון אורלב, שראה אותו, אמר שהוא בסדר גמור מבחינתו. 

היו"ר מאיר שטרית:

גב' נעמה פלאי אמרה אתמול שהיא תדבר עם חבר הכנסת אורלב ותגיע איתו להסכמה ואני אמרתי שכל ניסוח שהיא תגיע איתו להסכמה, אני מקבל. 

אביטל שטרנברג:

היא לא הצליחה להגיע איתו להסכמה, ולכן אני מבקשת מהוועדה שייקבע 'בהתחשב במגבלות דת ומסורת' ולא ב'כפוף למגבלות דת ומסורת'. 

היו"ר מאיר שטרית:

חברים, תראו. אם אני מבין נכון לגבי מגבלות דת ומסורת, הדבר היחידי הוא שאישה לא תידרש להסיר את כיסוי הראש. 

אביטל שטרנברג:

היא לא תידרש. 

היו"ר מאיר שטרית:

זה הכל, זה מה שהוא ביקש. 

אברהם מיכאלי:

אני משאיר את זה, אדוני. גם בזה ביקשתי שהשר יקבע את זה בתקנות. 

היו"ר מאיר שטרית:

נכון. שהשר יקבע בתקנות. 

אביטל שטרנברג:

אז הוא קבע בתקנות. 

אברהם מיכאלי:

בסדר, אבל בסעיף התקנות יהיה פירוט איך יעשו את זה. 

היו"ר מאיר שטרית:

האם המלה 'מגבלות' יוצרת לכם מצב---

אביטל שטרנברג:

לא, המלה 'בכפוף'.

היו"ר מאיר שטרית:

אז אולי אפשר לומר 'בהתחשב במגבלות דת ומסורת', במקום 'בכפוף'. 

אברהם מיכאלי:

והכל כפוף לתקנות שהשר יקבע. 

היו"ר מאיר שטרית:

ודאי, זה בכל מקרה. זה בסדר גמור. 

חבר הכנסת כבל, הבנת את ההבדל? 

חמד עמאר:

אדוני היושב ראש, אני כחבר ועדה, ידעתי שאני חבר ועדה רק דרך העיתונות. אני לא קיבלתי שום מינוי, שום מכתב, שום דבר.  אני רואה את החוק הזה כאחד החוקים החשובים ואני רואה את ההתלהבות שלך, שזה חוק מאוד מאוד חשוב, ואני חושב שאין מה למהר, 61 שנים יכולנו לחיות בלי זה, אנחנו יכולים לדחות את זה לאחרי הפגרה---

היו"ר מאיר שטרית:

אין כוונה כזאת. 

חמד עמאר:

לדחות את זה לאחרי הפגרה ולפתוח את הדברים, לדון בזה, להיכנס לעומק. אני אומר לך, כחבר ועדה אני לא ידעתי בכלל שאני חבר ועדה, ואיך שהבנתי וקראתי את זה בעיתונות, אתה לבד הצבעת על כל הסעיפים. 

היו"ר מאיר שטרית:

תודה רבה. מנהלת הוועדה---

חמד עמאר:

רוב הסעיפים אתה הצבעת לבד. 

היו"ר מאיר שטרית:

היא תגיב על הבקשה שלך. מנהלת הוועדה?

ענת לוי:

רק לצורך זה אני רוצה להבהיר שמי שהחליטה בסופו של דבר זו ועדת הכנסת, דרך מליאת הכנסת, שאישרה את שמות חברי הוועדה, ומרגע שכולם קיבלו זימונים, גם אתה קיבלת זימון. 

היו"ר מאיר שטרית:

קיבלת זימון לכל הישיבות ולא באת לאף אחת.

ענת לוי:

אנחנו בדקנו---

היו"ר מאיר שטרית:

אני סומך על חברי הוועדה, שלחו זימונים לכולם.

חמד עמאר:

כשאני אומר לך 'לא קיבלתי זימונים'... אם הייתי מקבל זימונים, הייתי מגיע. אתמול התקשרו אליי ואני הגעתי.

היו"ר מאיר שטרית:

אדוני קיבל את הזימונים לישיבות? 

דובר:

זה לא עניין של זימונים. 

היו"ר מאיר שטרית:

שאלתי אם קיבלת זימונים. קיבלת. 

קריאה:

זה לא עניין של זימונים---

חמד עמאר:

אני רוצה להבין, כמה אנשים מהוועדה הצביעו לחוק הזה? כמה אנשים נוכחו בוועדה? 

קריאה:

---עשרות זימונים מהרבה מאוד ועדות ומהרבה מקומות, אני לא---

היו"ר מאיר שטרית:

בפעם הבאה תבדוק את העבודה שלך. בסדר גמור. 

חמד עמאר:

השאלה שלי, כמה אנשים הצביעו על הסעיפים? 

היו"ר מאיר שטרית:

כתוב 'לכבוד חברי הוועדה', וזימונים, אדוני. סלח לי, אני לא מתווכח איתך. חבר הכנסת עמאר---

חמד עמאר:

בוא ניקח את זה, נשקול את זה---

היו"ר מאיר שטרית:

לא ניקח את זה, לא נשקול את זה, שמעתי אותך. 

חמד עמאר:

למה לא לשקול את זה? 

היו"ר מאיר שטרית:

אני עונה לך. חבר הכנסת עמאר, כתוב בזימון---

דב חנין:

לשקול זה תמיד טוב. 

היו"ר מאיר שטרית:

תסלח לי, חבר הכנסת חנין. אני עונה לך. שאלת, אני עונה לך. כתוב 'לכבוד חברי הוועדה המשותפת למדע וטכנולוגיה, ועדת הפנים והגנת הסביבה, לחקיקת חוק הכללת אמצעי זיהוי' וכתוב השמות של חברי הוועדה, ואתה שם. זה הזימון שקיבלת. כתוב שאתה חבר. קיבלת עשרות זימונים לכל הישיבות ולא באת לאף ישיבה. עכשיו אתה נזכר להעיר לי? עם כל הכבוד לך, אני לא מקבל את זה ודוחה את זה על הסף. 

חמד עמאר:

כשאני אומר לך שאני לא ידעתי, אני יודע מה אני אומר. 

היו"ר מאיר שטרית:

בסדר, אין לי טענות אליך. חבר הכנסת כבל, אתה עומד על הרוויזיה שלך? 

איתן כבל:

אני עומד. 

נירה לאמעי:

יש לי עוד הערה. מאחר ואנחנו כותבים שהשר רשאי לקבוע שהמאגר יורכב משני מאגרים נפרדים, אנחנו חושבים שאולי הוא יוכל "להתיר" לחצי מהמאגר על משרד אחר---

היו"ר מאיר שטרית:

הוא יחליט מה הוא רוצה, אני לא נכנס לזה. 

נירה לאמעי:

אנחנו צריכים לקבוע פה איזה שהיא חובת התייעצות עם שר נוסף שנמצא לאורך כל החוק הזה. 

היו"ר מאיר שטרית:

אני מוכן, בהתייעצות עם שר המשפטים. 

נירה לאמעי:

קשה לי לראות ששר הפנים יחליט---

היו"ר מאיר שטרית:

בהתייעצות עם שר המשפטים, מקובל עליך, חבר הכנסת מיכאלי? 

אברהם מיכאלי:

אולי הוא לא רוצה אותו? 

היו"ר מאיר שטרית:

שלא ירצה, לא ירצה. 

נירה לאמעי:

ואז אין משמעות---

היו"ר מאיר שטרית:

נירה, נגמר הוויכוח, 'בהתייעצות עם שר המשפטים', זה הכל, תוסיפי. 

נירה לאמעי:

לא, אני אומרת את זה כי ראש הממשלה---

היו"ר מאיר שטרית:

אז אני מסכים 'בהתייעצות עם שר המשפטים'. אני לא מבין - מה את רוצה? תכתבי 'בהתייעצות עם שר המשפטים', נקודה. 

נירה לאמעי:

יש לי הצעה חלופית. 

היו"ר מאיר שטרית:

אני לא רוצה שתציעי הצעה חלופית, זה לא המצב להציע הצעות חלופיות, עם כל הכבוד. 

אביטל שטרנברג:

אין כאן עדיין אמירה שהמאגר יהיה ב---

היו"ר מאיר שטרית:

אין שום אמירה, 'בהתייעצות עם שר המשפטים', בעיקר כשהכוונה למשרד המשפטים, רצוי שהשר יהיה בתמונה. 

דב חנין:

אדוני, אני רוצה להבין פרוצדורלית מה קורה פה. 

היו"ר מאיר שטרית:

אתה כבר תבין, חנין. תן לי לסיים. 

דב חנין:

אני אשמח לשמוע. 

היו"ר מאיר שטרית:

כבל, אתה עומד על הרוויזיה שלך? 

איתן כבל:

כן, כן, כן. 

היו"ר מאיר שטרית:

מי בעד הרוויזיה של חבר הכנסת כבל? ירים יד. אתה לא מצביע, חבר הכנסת רותם, רק חבר הכנסת כבל. שניים. מי נגד? שלושה. נפלה הרוויזיה. 

מי בעד הרוויזיה שהציע חבר הכנסת מיכאלי? ירים את ידו. חמש. מי נגד? אין נגד. ובכן, הרוויזיה של חבר הכנסת מיכאלי--- 

דב חנין:

אני מבקש---

היו"ר מאיר שטרית:

תסלח לי, אין דיון. 

דב חנין:

יש דיון. 

היו"ר מאיר שטרית:

אתה תגיד לי אם יש דיון או אין דיון? 

דב חנין:

כן, אני אגיד לך. כל חבר כנסת יגיד לך. 

היו"ר מאיר שטרית:

עם כל הכבוד לך, אתה לא תגיד. 

דב חנין:

אדוני, אתה לא מעל תקנון הכנסת. 

היו"ר מאיר שטרית:

אני לא שואל אותך, אתה מפריע לי. 

דב חנין:

אתה לא מעל תקנון הכנסת. 

היו"ר מאיר שטרית:

אני לא שואל אותך, אתה מפריע לי עכשיו. אתה מפריע לי. 

דב חנין:

אתה מפריע---

היו"ר מאיר שטרית:

אתה מפריע לי. 

דב חנין:

אני רוצה להירשם---

היו"ר מאיר שטרית:

אין שום דיון. 

דב חנין:

יש דיון. 

היו"ר מאיר שטרית:

תסלח לי---

דב חנין:

בכל מקרה שיש רוב בוועדה הדורש לדון ב---

היו"ר מאיר שטרית:

עם כל הכבוד, אתה לא חבר ועדה. 

דב חנין:

אבל יש רוב---

היו"ר מאיר שטרית:

אתה לא חבר ועדה, אתה לא חבר ועדה, ואני לא שואל אותך, עם כל הכבוד. 

דב חנין:

אתה כן שואל אותי. 

היו"ר מאיר שטרית:

אני לא שואל אותך. 

דב חנין:

אני חבר כנסת לא פחות ממך. 

היו"ר מאיר שטרית:

מאה אחוז, אני לא שואל אותך, תתלונן. 

דב חנין:

אתה לא בדיקטטורה, אדוני. 

היו"ר מאיר שטרית:

אני לא שואל אותך. 

דב חנין:

אתה לא בדיקטטורה. 

היו"ר מאיר שטרית:

אני לא שואל אותך, נקודה. 

דב חנין:

אתה לא בדיקטטורה. אחרי שיהיה לך מאגר, תהיה לך גם דיקטטורה. 

היו"ר מאיר שטרית:

שמעתי אותך, אני לא שואל אותך. 

חבר הכנסת מיכאלי, ובכן, הרעיון של הרוויזיה הוא להכניס את ההסתייגויות ה---

ניצן הורביץ:

על מה אנחנו מדברים כאן? 

היו"ר מאיר שטרית:

יש לך נוסח לפניך, ניצן. 

ניצן הורביץ:

כן, אבל תסביר---

היו"ר מאיר שטרית:

חבר הכנסת מיכאלי. תן לי, אני מסביר. 

דב חנין:

יש דיון מחדש, אני מבקש להירשם לו. 

היו"ר מאיר שטרית:

אין דיון מחדש. 

דב חנין:

אתה החלטת, הצבעת בעדו. 

היו"ר מאיר שטרית:

תסלח לי. 

דב חנין:

אני סולח לך. 

היו"ר מאיר שטרית:

חבר הכנסת מיכאלי, הבקשה שלך היא להכניס בעצם את הסעיפים האלה כתוספת לסעיף 10 ולסעיף 4. זו הבקשה שלך, נכון, חבר הכנסת מיכאלי? 

אברהם מיכאלי:

לא יודע, היועצת המשפטית אמרה שהסעיפים השתנו. 

היו"ר מאיר שטרית:

לפי מספרי הסעיפים הנוגעים, זה סעיף 10 וסעיף 4. 

אברהם מיכאלי:

בהתאמה לסעיפים האחרונים שבנוסח. אני כתבתי סעיף 39. 

היו"ר מאיר שטרית:

המספור השתנה. 10, 35 ו-41, אלה ההסתייגויות שמוכנסות לסעיף הזה על פי בקשתו של חבר הכנסת מיכאלי. אני מצביע על ההסתייגויות האלה. 

דב חנין:

לא, אדוני. יש לדון בעניין מחדש. אני מבקש, עם כל הכבוד, תן לי דקה. אדוני היושב ראש, אני מבין שאדוני---

אברהם מיכאלי:

בכל מקום שיש ועדת מדע, צריך להפוך לוועדה משותפת. 

היו"ר מאיר שטרית:

הוא רוצה הסתייגות אחת שאומרת שבכל מקום שמופיע, יופיע---

נירה לאמעי:

זה בלוח ההסתייגויות. 

היו"ר מאיר שטרית:

מופיע? 

נירה לאמעי:

אתה רוצה להכניס את זה לחוק? 

היו"ר מאיר שטרית:

כן. 

נירה לאמעי:

אוקי. 

דב חנין:

אדוני היושב ראש, אני מכבד אותך מאוד כחבר כנסת ותיק. יש בינינו ויכוח קשה בעניין החוק הזה, אבל גם אתה וגם אני כפופים---

היו"ר מאיר שטרית:

מותר, מה לעשות? 

דב חנין:

מותר, אבל גם אתה וגם אני כפופים לתקנון הכנסת. תקנון הכנסת אומר, ואני מצטט את סעיף 110 לתקנון, 'בכל מקרה שיש רוב בוועדה הדורש לדון מחדש בהחלטה שהתקבלה בוועדה וטרם הונחה על שולחן הכנסת, יש לדון מחדש בעניין שלה'. 

היו"ר מאיר שטרית:

אין פה בקשה לדיון חדש. 

דב חנין:

היה, היתה בקשה לדיון מחדש. הצבעתם עליה. 

היו"ר מאיר שטרית:

תסלח לי. 

דב חנין:

רוויזיה זה דיון מחדש. 

היו"ר מאיר שטרית:

אין פה בקשה לדיון חדש, יש פה בקשה לרוויזיה כדי להכניס הסתייגויות. אני דן בהסתייגויות.  

דב חנין:

מאה אחוז, בסדר. 

היו"ר מאיר שטרית:

יש לך הערות להסתייגויות? תעיר. זה הכל. 

חמד עמאר:

אנחנו מבקשים לשמוע את העמדה של היועצת המשפטית למה שטוען חבר הכנסת. 

היו"ר מאיר שטרית:

יש פה בקשה לדון---

חמד עמאר:

אנחנו יכולים לשמוע מה ש---

היו"ר מאיר שטרית:

זו הרוויזיה שמבוקשת, כי בלי לפתוח רוויזיה---

נירה לאמעי:

הדיון מחדש הוא בהסתייגויות. הרוויזיה נעשית כדי לדון---

היו"ר מאיר שטרית:

בהסתייגויות. יפה. יש לך מה לומר על ההסתייגויות? תגיד. 

דב חנין:

בהחלט. תודה רבה לך, אדוני. תודה רבה, אדוני. אני רוצה להתייחס להסתייגויות ולהציע, וההצעה הזו היא הסתייגות חילופית להסתייגויות הקודמות שאנחנו הגשנו, אדוני, כי אנחנו---

היו"ר מאיר שטרית:

אתה מבטל את ההסתייגויות? 

דב חנין:

לא, לא, יש לנו הסתייגויות חילופיות וחילופיות לחילופיות, וחילופיות לחילופיות של החילופיות, אז ההצעה החלופית של ההצעה החלופית היא, לאור ההסתייגות הקיימת, שאם אנחנו הולכים על הקמת מאגר ביומטרי ואנחנו הולכים על קונספט של הפרדה, כפי שהציע חבר הכנסת מיכאלי, אנחנו נקבע באופן מפורש, וזו ההסתייגות החלופית, שיהיו שני מאגרי מידע נפרדים, הם יהיו מקושרים ביניהם בדרך שתיקבע בתקנות, תבטיח רמה גבוהה ככל שניתן של הגנה על המידע המצוי בהם, אבטחת המידע הזה, והמאגר האחד יימצא במשרד המשפטים, במסגרת פעולתה של---

איתן כבל:

חבר הכנסת מיכאלי מדבר על זה. הוא אומר 'השר'. 

דב חנין:

אופציה. אני אומר שהמאגר האחד יקום במשרד המשפטים ומאגר הנתונים הגולמי לא יכלול שום מידע... אני יכול להקריא את ההסתייגות? 

היו"ר מאיר שטרית:

יש לך הסתייגות כתובה? 

דב חנין:

היא דומה להסתייגות הקודמת שלי. אדוני, אני אקריא את ההסתייגות כדי שחברי הכנסת יידעו על מה אני---

היו"ר מאיר שטרית:

היא הוגשה כבר. 

דב חנין:

אדוני, אני אקריא את ההסתייגות למען חברי הכנסת, כדי שחברי הכנסת יידעו במה מדובר. 

היו"ר מאיר שטרית:

קראנו את זה. 

דב חנין:

לא, זה לא אותו נוסח, עם כל הכבוד. 

היו"ר מאיר שטרית:

זה הנוסח הקודם של חבר הכנסת מיכאלי. אני קראתי אותו. 

דב חנין:

לא, זה לא אותו נוסח. אדוני, אני אקריא אותו, למען שחברי הכנסת יידעו על מה הם מצביעים. ואני אומר את זה כהסתייגות---

נירה לאמעי:

היא מופיעה בלוח ההסתייגויות שבסוף הקובץ הזה שאתם מחזיקים. 

היו"ר מאיר שטרית:

חבר הכנסת חנין, היא מופיעה בהסתייגויות. חברים, מי בעד ההסתייגות של חבר---

דב חנין:

רגע, רגע, רגע, עוד לא הקראתי אותה. 

היו"ר מאיר שטרית:

היא מופיעה בהסתייגויות. 

דב חנין:

היא לא מופיעה בהסתייגויות. 

היו"ר מאיר שטרית:

תשאל את היועצת המשפטית, היא מופיעה בלוח ההסתייגויות. 

מי בעד ההסתייגות של חבר---

דב חנין:

רגע, אדוני, אני רוצה לראות. אתה רוצה שחברי הכנסת יצביעו? 

היו"ר מאיר שטרית:

אני מכניס את ההסתייגות שלך, מה אתה רוצה? 

איתן כבל:

חבר הכנסת שטרית, במשך חודשיים כל יום, משעה תשע עד שלוש, טחנת אותה---

היו"ר מאיר שטרית:

אין סוף. העיקר שטוענים שלא דנו מספיק. 

איתן כבל:

לא, אין כמוך. אין עליך, כולנו התרוצצנו במקומות אחרים. אבל עכשיו נעשה עד שלוש גם היום. 

היו"ר מאיר שטרית:

אין לי בעיה. שיקרא כמה שהוא רוצה. 

איתן כבל:

תן לנו. זה כבר בסוף, תעביר את ה---

דב חנין:

אדוני היושב ראש, אני מקריא את ההסתייגות החלופית. 

היו"ר מאיר שטרית:

תקריא כבר, נו. 

דב חנין:

אני מקריא את ההסתייגות החלופית שלנו לסעיף 10, הסעיף יימחק ובמקומו יבוא: 10(א) 'יוקם מאגר ביומטרי שיהיה מורכב משני מאגרי מידע, הקשורים ביניהם בדרך שתיקבע בתקנות ותבטיח רמה גבוהה ככל הניתן של הגנה על המידע המצוי בהם ואבטחתו כמפורט להלן:

 (1)(א) שר המשפטים יקים במשרד המשפטים, במסגרת פעולתה של הרשות לטכנולוגיה משפט ומידע, (להלן הרשות לטכנולוגיה), מאגר מידע שיכלול את האמצעים ונתוני הזיהוי הביומטריים שניטלו והופקו לפי סעיפים 3 ו-5'. -אני מתייחס לנוסח החדש של החוק- '(להלן: מאגר הנתונים הגולמי)'. 'השר, בהתייעצות עם שר הפנים, יקבע בתקנות את דרכי העברת הנתונים והאמצעים הביומטריים שניטלו והופקו כאמור למאגר הנתונים הגולמי'. '(ב) הנתונים והאמצעים הביומטריים יישמרו במאגר הנתונים הגולמי באופן מוצפן הניתן לפענוח באמצעות מפתח, ולצד כל נתון יהיה קוד מזהה ייחודי, הניתן לפענוח רק באמצעות המידע שבמאגר לפי סעיף 2 שלהלן'. '(ג) מאגר הנתונים הגולמי לא יכלול כל מידע נוסף, פרטי רישום כמשמעותם בחוק המרשם, או כל פרט מזהה אחר של התושב, למעט קוד מזהה ייחודי הניתן לפענוח רק באמצעות המידע שבמאגר המידע המוגדר בסעיף (2) שלהלן'. 

'(2) שר הפנים יקים במשרד הפנים מאגר מידע שיכלול מספרי זהות ולצידם קוד מזהה אשר יהיה תואם את הקוד המזהה של האדם שהנתונים והאמצעים הביומטריים מתייחסים אליו במאגר הנתונים הגולמי, (להלן: מאגר המפתח)'. 

10(ב) 'מאגר הנתונים הגולמי יהיה נפרד ומבודד מכל מאגר מידע, מערכת מחשוב או תקשורת אחרים, למעט קישורו למאגר המפתח ולקישורים ארעים אחרים, הכל כפי שייקבע בתקנות. המאגר יהיה חסוי ולא יימסר ממנו מידע וכן לא תתאפשר גישה אליו, אלא לפי הוראות חוק זה'. 

לסעיף 11 הסתייגות חלופית להסתייגות הקודמת שלנו, שנשארת בתוקפה. כותרת הסעיף תימחק ובמקומה יבוא 'הרשות לניהול מאגר הנתונים הגולמי'. 

בסעיף קטן (א), אחרי המלים 'ולטיפול שוטף בו', יבוא 'תוך שיתוף פעולה עם הרשות לטכנולוגיה, והכל בהתאם להוראות לפי חוק זה ולתקנות שייקבעו לפיו'. 

אחרי סעיף קטן (ד) יבוא סעיף קטן (ה) 'דרכי חילופי המידע בין הרשות לבין רשות לטכנולוגיות ייקבעו בתקנות. בתקנות כאמור ייקבעו בעלי התפקידים, דרכי הפנייה ומסירת המידע, התיעוד, התנאים והמגבלות למסירת מידע ממאגרי מספרי הזהות המזוהה'. 

סעיף קטן (ו), 'נתגלעו חילוקי דעות בין הרשות לבין הרשות לטכנולוגיה בכל הנוגע לאחזקתו, אבטחתו, תפעולו והטיפול השוטף במאגר, תכריע בעניין ועדת השרים ליישומים ביומטריים'. 

בהקשר זה, אדוני, ישנם תיקונים שאני לא אקריא אותם. ישנה תוספת שקשורה להסתייגות הזאת בסעיף 39 והיא הדברים הבאים: 'האמור בסעיף 39 יסומן סעיף קטן (א) ובו אחרי 'חוק זה' יבוא 'בכפוף להוראות סעיף קטן (ב) וסעיף 40, ובסופו יבוא 'והכל, ובלבד שהותקנו תקנות' לפי סעיפים 34(א) (1) עד (5). תקנות ראשונות לפי סעיפים 34 (1) עד (5) יובאו לאישור ועדת הכנסת ליישומים ביומטריים, בתוך 4 חודשים מיום פרסומו של חוק זה. אחרי סעיף קטן (א) תחילתם של סעיפים 6, 16 עד 24, במועד שבו יתקיימו כל אלה, 1. הותקנו התקנות לפי הסעיפים האמורים ולפי הסעיפים 8, 9, 34(ה) ו-34(ו)(1) ו-(2). 2. מונו כל בעלי התפקידים המנויים בסעיפים 9 ו-28 ו-30 והודעה על מינויים פורסמה ברשומות. 3. נקבעו כללים, הנחיות ונוהלי הרשות לפי חוק זה. 4. השר וראש הממשלה שוכנעו כי ננקטו כל האמצעים הדרושים לשם הגנה על פרטיות התושבים, אבטחת המידע במאגר ומניעת ניצולו לרעה, וקיום כל הדרישות לפי חוק זה והביאו החלטתם לאישור ועדת השרים ליישומים ביומטריים ולוועדה המשותפת של הכנסת. 5. הסתיימה בהצלחה תקופת המבחן, כאמור בסעיף 40, לפי המדדים שנקבעו בצו, לפי סעיף 40(א). 6. השר פרסם הודעה ברשומות על מועד תחילת הסעיפים האמורים בסעיף קטן זה לאחר שהתקיימו התנאים האמורים בפסקאות 1 עד 5 לעיל'. 

שני משפטי הסבר, אדוני, ברשותך. 

היו"ר מאיר שטרית:

אנחנו מבינים את זה. 

דב חנין:

לא, רק שניים. באמת שני משפטים. אני מתנגד למאגר הביומטרי, אבל הרוב בוועדה הזאת תומך ברעיון הזה. ההסתייגות הזאת מציעה מנגנונים שהמטרה שלכם ליצור איזון ובקרה. איזון ובקרה, כי אנחנו הולכים, עמיתיי חברי הכנסת ורבותיי וגבירותיי, למהלך שאין ממנו חזרה. והמהלך המתון יותר, שאנחנו מציעים בהסתייגות הזאת, ואני פונה גם לחברי הכנסת שתומכים ברעיון של המאגר הביומטרי, הוא מהלך שיש בו שכל, שמציע איזה שהוא איזון, מציע איזה שהיא בקרה, מציע איזה שהיא הפרדה, מציע איזה שהם מנגנוני כניסה לתוקף, שיאפשרו לנו לעשות את המהפכה הדרמטית הזאת בצורה יותר מתונה. תודה רבה. 

היו"ר מאיר שטרית:

תודה רבה. אני מבקש להתייחס להסתייגות של חבר הכנסת דב חנין, כדי לא להעביר אותה לסדר היום. למען הגילוי הנאות צריך לומר שהוא הקריא הסתייגות שנכתבה על ידי חבר הכנסת מיכאלי, שהוא נסוג ממנה. 

נירה לאמעי:

עם איזה שהוא שינוי קטן. 

היו"ר מאיר שטרית:

שינוי קטן. אני רק מבקש שתגיש אותה בכתב ליועצת המשפטית של הוועדה. 

דב חנין:

כן, בהחלט. 

דוד רותם:

אני מצטרף להסתייגות. 

היו"ר מאיר שטרית:

בבקשה, צרפי גם את חבר הכנסת רותם. 

אני מבקש להתייחס להסתייגות הזאת ולומר; הרי ההצעה הזו, של השר מיקי איתן, עלתה בוועדה, דנו בה באריכות. כל משרדי הממשלה שנכחו בדיון וחברי הוועדה, משרד הפנים, משרד המשפטים, הלוט"ר, השב"כ, המשטרה, המשרד לביטחון פנים, כולם התנגדו להפרדת המאגר, בטענה, הפוכה, אגב, ממה שאתה רוצה להשיג... אתה חושב שאם אתה תפריד את המאגר אתה מעלה את הבטיחות שלו. בזה אתה טועה בגדול. אומרים לך כל אנשי המקצוע, וגם אומרים לי, שהפרדת המאגר מסכנת את המאגר יותר מאשר שמירתו במקום אחד. ככל שליותר אנשים תהיה גישה לנתונים, זה מסכן יותר את המאגר. 

חבר הכנסת דב חנין, יכול להיות שכוונותיך טובות, מעשיך אינם רצויים, כי אני חושב שמה שאתה מציע הוא פגיעה בביטחון של המאגר. קל מאוד להגן על מאגר שנמצא במקום אחד, מנותק, בלי שום קשר בין אחד לשני, אין גישה אליו מבחוץ, אין לאף אחד גישה אליו, ואני יכול לחזור על זה עד שיתייבש גרוני. חברים, המאגר שמוקם, על פי הצעת החוק, הוא מאגר במשרד הפנים שמור ברמה סיווגית-ביטחונית גבוהה ביותר, כל עובדיו מסווגים ביטחונית, נבדקים---

דב חנין:

אדוני, אנחנו היינו הבוקר בדיון של ועדת ביקורת המדינה, הדליפות ממשרד---

היו"ר מאיר שטרית:

תסלח לי, חבר הכנסת דב חנין, אני לא אחראי על ההיסטוריה של משרד הפנים. אני אחראי לעתיד. כשתהיה דליפה מהמאגר, תבוא אליי. אני חי וקיים---

דב חנין:

אנחנו ניפגש, אני מזהיר אותך. 

היו"ר מאיר שטרית:

בעזרת ה', אני פה. 

דב חנין:

אני מקווה שלא ניפגש. 

היו"ר מאיר שטרית:

אני מקווה שלא, אני בטוח שלא. זה ההבדל בינינו. ההבדל ביני לבינך, חבר הכנסת חנין, שאתה לא מכיר את החוק ולא מכיר את הפרטים לעומתי. 

דב חנין:

אני מכיר את החוק היטב, אדוני. חבל שאתה אומר את זה. 

היו"ר מאיר שטרית:

תקשיב לי, חבר הכנסת חנין. תסלח לי, אתה מכיר את קצה הקרחון מעל המים. אתה לא מכיר את כל מערכי האבטחה שנעשו, מה שנקרא מתחת למים. אנחנו גם לא הבאנו אותם לוועדה, כי אתה לא מצפה, נדמה לי, שאני אחשוף בוועדה, או שיחשפו בוועדה, גם לא אנשי המקצוע, את אמצעי האבטחה למאגר, כי אם אתה חושף אותם, אתה חושף אותם להתקפה. אז אני אומר לך, ההבדל בינינו הוא שאתה לא מכיר כיצד מאבטחים את המאגר הזה ואני מכיר, ואני אומר לך, ואני אומר את זה באחריות לחברי הוועדה, אם יש הגנה על מאגר במדינת ישראל, ויש מאגרים רגישים פי אלף מהמאגר הזה של טביעות האצבעות---

דב חנין:

והם דולפים. 

היו"ר מאיר שטרית:

הם לא דולפים, תסלח לי. 

כרמל שאמה:

למה שלא נקבל הסבר על אמצעי ההגנה? 

היו"ר מאיר שטרית:

כי אי אפשר, כי זו חשיפה להתקפה. 

כרמל שאמה:

אז בפורום סגור, אם יש---

היו"ר מאיר שטרית:

עם כל הכבוד, בצה"ל אומרים לך 'אי אפשר, אנחנו לא מתכוונים לחשוף סודות ביטחוניים של המדינה בעניין'. 

כרמל שאמה:

אז איך נהיה רגועים? 

היו"ר מאיר שטרית:

תסמוך על אנשי המקצוע. יש מדינה, זו הממשלה שלך. הממשלה הציעה את החוק, לא אני. 

כרמל שאמה:

הם לא יכולים להציג כלום? 

היו"ר מאיר שטרית:

לא. 

כרמל שאמה:

גם לא---

היו"ר מאיר שטרית:

את זה הסברנו, אתה לא היית בוועדה, חבר הכנסת שאמה. אתה לא היית בישיבות, מה לעשות. אם היית, היית שומע. 

ניצן הורביץ:

היה תקציב, היה חוק הסדרים. 

היו"ר מאיר שטרית:

חברים, חברים, אני לא אחראי לחוק תקציב ולא להסדרים. אם היה תלוי בי, הייתי בא לפה ולא לחוק ההסדרים. מה לעשות.

על כל פנים, אני אומר לכם, בניגוד לך, אני יודע מה רמת ההגנה של ישראל ואני אומר לכם שאם יש הגנה על מאגר כלשהו מרמה 1 עד 10, המאגר הזה מוגן ברמה 11. יש פה שלייקס על שלייקס על שלייקס. זה מאובטח מכל כיוון אפשרי. אין לאף בן אדם גישה למאגר. הרי ממה אתם פוחדים? שיזהו את טביעת האצבע. בשביל לזהות אדם שלא מזהים אותו, המשטרה צריכה ללכת לשני מערכי הגנה, מעבר לאבטחת המאגר. המשטרה יכולה לפנות לשופט, היא צריכה לפנות לשופט, לקבל צו שיפוטי שמתיר לה לבדוק את טביעת האצבע. לה אין גישה למאגר, היא שולחת את טביעת האצבע למאגר, המאגר עצמו מופרד לשני חלקים, עם קידוד, עם הצפנה, עם לוגריתם מאוד מורכב בכל אחד מהם, שאין גישה. המאגרים מופרדים לשני חלקים נפרדים, מנוהלים על ידי אנשים נפרדים. 

דוד רותם:

ראית פעם באיזו מהירות מקבלים צו להאזנות סתר אצל שופטים? 

היו"ר מאיר שטרית:

זה לא אותו דבר. 

דוד רותם:

אה, זה לא אותו דבר.

היו"ר מאיר שטרית:

חבר הכנסת רותם, מאחר שיש חוק---

דב חנין:

אדוני בעצם מנמק נגד הסתייגות שהוא קיבל. 

היו"ר מאיר שטרית:

יש חוק נתוני תקשורת---

דב חנין:

של חבר הכנסת מיכאלי, כי הרי אדוני מדבר על הפרדה---

היו"ר מאיר שטרית:

תסלח לי, ההבדל גדול. אני לא הפרעתי לך, חבר הכנסת חנין. יש חוק נתוני תקשורת, שהוא הדבר הזהה. כל מה שהכנסנו פה, הכנסנו לפי חוק נתוני תקשורת שהוא הרבה יותר רגיש מהאזנות סתר. תבדוק אותי. 

דוד רותם:

הוא עבר אצלי. תאמין לי שאני---

איתן כבל:

אדוני היושב ראש---

היו"ר מאיר שטרית:

אני רק אסיים את הדברים. 

לכן, חברים, אני אומר לחברי הכנסת שהם יכולים להיות שקטים ובטוחים שיש הגנה על המאגר. יחד עם זאת, מאחר והסוגיה עלתה, מה שהציע חבר הכנסת מיכאלי זה ליצור אופציה לשר הפנים; הוא יחליט שהוא רוצה להפריד? בבקשה, אני נותן לו את האופציה. יביא תקנות, ואז נדון, ואני אזמין אותך אז לדיון, גם אם לא תהיה חבר ועדה. תבוא לדיון כשיגיעו התקנות אלינו, אם יגיעו תקנות כאלה, נדון בתקנות האלה, תהיה שותף לכל הדיון, בבקשה רבה. אני לפחות לא סוגר את הדלת. אומרים לי חברים, יש אופציה, השר יחליט, בהתייעצות עם משרד המשפטים, שהוא רוצה להפריד את המאגר לשני חלקים, שיעשה את זה. אני נמצא פה ואני מבטיח לכם שאני לא אעכב את הדיונים אם השר יחליט שזה מה שהוא רוצה. מבחינתי אני אעבוד באותה אינטנסיביות שעבדתי על החוק, לא אעכב שום הליך, כי לדעתי הנושא של הפקת תעודות זהות ביומטריות ודרכונים ביומטריים הוא קריטי לביטחונה של מדינת ישראל וקריטי ליכולת שלנו לשמור על הגבולות שלנו. 

לא רק זאת, אלא לדעתי החוק הזה יחסוך למדינת ישראל לשנה, כל שנה, מיליארד שקל בתשלומים שנעשים שלא כדין לאנשים שחיים פה שלא כדין. ומי שלא מבין את זה, אז יש לו בעיה. אני אומר לכם שזה יחסוך כמיליארד שקל לשנה לפחות, בעקבות הזיהוי הביומטרי. 

ניצן הורביץ:

אמרנו אבל מהתחלה שהבעיה היא במאגר, לא עם הזיהוי. הבעיה במאגר. 

היו"ר מאיר שטרית:

חבר הכנסת הורביץ, אני ציינתי בוועדה קודם שיש מאגרים רגישים פי אלף מזה והם בכל זאת מוגנים, כי אם לטענתך אי אפשר להגן על המאגר, אז בוא נסגור את כל המאגרים וכל הנתונים, נמחק הכל, את בתי המשפט---

ניצן הורביץ:

לא, לא נעשה עוד אחד. 

היו"ר מאיר שטרית:

את המאגר של ראש הממשלה, של המוסד, של שירות הביטחון הכללי, של הוועדה לאנרגיה אטומית. בואו נסגור את כולם. לא צריך נתונים. חברים, הרי אי אפשר להיות פרנואיד, שאי אפשר להגן על המאגר. אני אומר לכם, אפשר להגן על המאגר. 

ניצן הורביץ:

על פי דוח מבקר המדינה, ישבה ועדה של הכנסת, היא לא מדליפה ממאגרי מידע---

היו"ר מאיר שטרית:

אני יכול לענות לך, אם אתה רוצה, מאחר והייתי שר פנים. אתה מתייחס לדבר שקם לפני 30 שנה כמעט. 

דב חנין:

למה? לא, 2006, יש לי פה את החומר. 

היו"ר מאיר שטרית:

לא נעשה עדכון, תאמין לי. מה 2006? היתה דליפה ב-2006? אבל מה הפלא? חבר הכנסת חנין, כדי שתירגע, מה הפלא? משרד הפנים מעביר כל בחירות את מרשם האוכלוסין לכל מפלגה, אז מה? מי אמר לך שזה דלף ממשרד הפנים? הרי מה הבעיה להעביר דיסק כזה לאדם ולהדליף אותו? מה הבעיה? הרי לכל מפלגה מתחרה בכנסת יש דיסק עם רישום הנתונים. מה הבעיה? גם אם היתה דליפה ממאגר של משרד הפנים, אם היתה דליפה כזו, דבר שיכול לקרות ממאגר כזה, רמת ההגנה שיש שם על המאגר רחוקה מאוד, שמים וארץ, מרמת ההגנה שיש למאגר הזה. אני מבטיח לך, זו המציאות. 

לכן חברים אני מעמיד להצבעה. מי בעד ההסתייגות---

איתן כבל:

צריך לעמוד בהקשב, שר הפנים הגיע. 

אדוני השר, השר לשעבר, שר הפנים לשעבר, מה שאני רוצה לומר, ברשותך, זה כך; הדאגה לגבי המאגר היא כנה. יותר מדי פעמים... אתה יודע איך זה, כמו שאתה אומר, זה היה לפני 30 שנה. 30 שנה עוברות מהר מאוד. זאת אומרת, הרצון שלנו בסך הכל הוא לייצר את כל... לפחות בתחושה שיצרנו ועשינו את כל אשר נדרש כדי למנוע. 

כשאני פה בדיונים, בעיקר כשאני נתקל בדיונים במערכת הביטחון, והיה לי את המטה הכי טוב בעולם, באה המלחמה והרסה לי אותו. זאת אומרת, אתה יושב בדיון, אתה יושב משוכנע שהכל מתוקתק, שכל אחד יודע מה הוא עושה, ומה? בא גנרל עם קול מעובה, אמר לך את זה כך, מה, זה יכול להיות אחרת? הרי איך יעלה על הדעת? גם אתה בכלל היית טוראי, מה, אתה מבין בזה? תמיד כשאתה מתחיל לדבר, הם אומרים לך: 'איפה היית בצבא?' נו, באמת. ואז מה קורה? דרך אגב, חלק מהם אנחנו פוגשים אחר כך בפוליטיקה ואז אתה אומר, 'אני מודאג רטרואקטיבית!', ולכן מה שאני אומר, אני לא מוכן לקבל שום דבר ככזה ראה וקדש. לא יהיה, עם כל הכבוד לכל אחד מכם, ואני מכבד. ישבתי עם חלקכם, ישבנו שעות, ואני בכל זאת ולמרות הכל אומר שאני לא יודע איך זה יגיע ומה יגיע, ואם יהיה לנו מישהו מבפנים ולא בפנים. הרי מה העניין? מה זה לתת למישהו שלוש או ארבע שנים  או חמש שנים? הרי מי שהחליט לעשות את העבירה, יש לו אינטרס לבצע את העבירה, הוא יבצע אותה. זה לא מה שמונע מאנשים לרצוח ולבצע כל מיני פעולות, כשהם כבר החליטו לעשות אותן. 

לכן מה שאני אומר כאן, ואני אומר גם ליושב ראש, ואומר את זה אדם שרוצה את החוק הזה, נלחם ונאבק עבורו מספיק זמן, אני אומר זה לא היום הרת עולם, היום תעמיק במשפט, זאת אומרת אם נמצא את עצמנו במצב שבו אנחנו אחרי הפגרה, בעוד חצי שנה נמשיך ונדון בשאלה של המאגר, ובסוף שר הפנים יקים את המאגר, מי שיקים את המאגר, אנחנו נדע שלפחות מבחינתנו עשינו את המקסימום. שנקיים את אותו דיון שגם אני---

היו"ר מאיר שטרית:

אני חושב שעשינו.

חברים, מי בעד ההסתייגות של חבר הכנסת חנין? 

אברהם מיכאלי:

אדוני היושב ראש, רק לגבי ההערה של חבר הכנסת דב חנין, ראש הממשלה בעצם הסתפק בזה ששר הפנים מטפל בזה, בכל הנושא הזה.

היו"ר מאיר שטרית:

נכון. דיברתי עם ראש הממשלה אתמול. 

מי בעד ההסתייגות של חברי הכנסת דב חנין ודוד רותם? ירים את ידו. שניים. מי נגד? נפלה. 

מי בעד ההסתייגויות של חבר הכנסת אברהם מיכאלי? ירים את ידו. חמישה. מי נגד? אין נגד. ההסתייגויות התקבלו. 

רבותיי, בזה הסתיים הדיון על החוק. אני רוצה לתת את רשות הדיבור לשר הפנים. 

דוד רותם:

רגע.  

איתן כבל:

יש לחבר הכנסת רותם הסתייגות. 

היו"ר מאיר שטרית:

ההסתייגויות מופיעות. 

דוד רותם:

אבל יש לי הסתייגויות חילופיות להן. 

היו"ר מאיר שטרית:

תגיש אותן לוועדה. 

דוד רותם:

צריך להצביע על ההסתייגויות. 

היו"ר מאיר שטרית:

בבקשה. תראה. אדוני---

דוד רותם:

אני אגיד לך מה, אני רוצה שבכל מקום שכתוב 'ועדת המדע והטכנולוגיה', יהיה כתוב 'ועדת חוקה, חוק ומשפט' ולחילופין 'כל ועדה בכנסת שבראשה עומד מי שהיה שר הפנים או חבר הכנסת מאיר שטרית'. אני רוצה הסתייגות כזאת במפורש. 

היו"ר מאיר שטרית:

בבקשה, בבקשה. 

השר אלי ישי:

ותתקן את זה, אפילו אם הוא פורש ולא יהיה חבר כנסת. 

היו"ר מאיר שטרית:

חבר הכנסת רותם, תגיש אותה בכתב לוועדה. 

מי בעד ההסתייגות החדשה של חבר הכנסת דוד רותם? ירים את ידו. שניים. מי נגד? שלושה. נפל. 

איתן כבל:

חבר הכנסת מיכאלי, לגבי התיקון שלך, אני רוצה רק שנבין, שהתקנות בכל מקרה מובאות לכאן, אני חוזר ואומר, ועד לקביעת התקנות ואישורן על ידי הוועדה---

היו"ר מאיר שטרית:

החוק לא עובד. החוק קובע מה התקנות שהשר צריך להתקין, לפני החוק. 

אני מודה לכולכם. דברי סיכום משר הפנים. 

שר הפנים אלי ישי:

חברים, אני באמת רוצה לומר מספר מלים על הצעת החוק ועל המאמץ המשותף להביא לסיומו. 

ראשית, אני רוצה להודות לחבר הכנסת מאיר שטרית, שר הפנים לשעבר, וכיום יושב ראש הוועדה המשותפת, שבאמת פעל בנמרצות ובכישרון רב להביא לסיום ולגיבוש הצעת החוק לקראת שנייה ושלישית. אני מכיר את החשיבות של החוק, עוד בהיותי שר הפנים, אני מכיר את החשיבות של תעודות זהות חכמות, גם בהיותי עוזר שר הפנים, כבר 15, 20 שנה, וסוף סוף אנחנו מגיעים לסיום. עוד לא נגמר לגמרי, אבל מגיעים לסיכום.

יחד עם זאת, הדבר שמטריד את כולם זה הביומטרי. כולם מבינים פה שבלי המאגר הביומטרי, שגם על זה יש חלק מהאנשים שחולקים, אי אפשר יהיה לטוס מחר, מחרתיים, לצאת את הארץ. מצד שני, יש משמעות גם למאגר, אבל יש חשש כבד מאוד וגדול מאוד למה יכול לקרות למאגר. היו לי מספר שיחות עם יושב ראש הוועדה, מר מאיר שטרית, ושם שבתי וביקשתי ואמרתי לו, אני בקי פחות ממך בחוק, ועכשיו יושב ולומד אותו, אבל אני מבקש לעשות את המרב, כל מה שלאל ידינו על מנת להגן על המאגר ולמנוע, חלילה וחס, כל אפשרות ואופציה של נזק כתוצאה משימוש לא נכון בו או חלילה וחס פגיעה בו, או שימוש בו בצורה בלתי חוקית. 

אז מה שקשור לחוק, מוגן ושמור. יהיה אישור לראש הממשלה ושר הפנים על כל שימוש בו. זה אמנם מטרטר מאוד את שר הפנים, אבל בגלל הרגישות הציבורית חייב לפחות בהתחלה מעקב צמוד ואישור שר הפנים וראש הממשלה על כל צעד ושעל בעניין. ייתכן מאוד שבהמשך יראו שזה עובד בצורה מסודרת וזה מיותר, אבל זה ייבחן בעתיד. כרגע לא רק שכולם צריכים להיות רגועים, גם אני צריך להיות רגוע, ולא רק אני, אלא כולם. 

הדבר השני זה המאגר, שכולם חוששים ממאגר אחד וההשלכות שלו. גם מי שהוא בעד מאגר, הוא בעד שיהיה מאגר מופרד, וגם מי שנגד מאגר, מבין שאם יהיה מאגר מופרד, מבחינתו זה לפחות הגנה מרבית. לכן הגשתי הסתייגות שתאמר שהשר רשאי יהיה להתקין את התקנות על הפרדת המאגר, כך שאני רוצה להיות רגוע ויותר מרגוע שבאמת לא תהיה אפשרות של מאן דהו מחר, מחרתיים, להשתמש. כי, כפי שאמר באמת חבר הכנסת כבל, יכול לקרות מצב שאיזה מישהו בא, אולי אני מגזים, אבל זה גם יכול לקרות, ריגל, מרגל, או פושע, או עבריין, וישתמש ויגרום לנזק בלתי הפיך ואז נגיד שעשינו כל מה שבידינו ותקום ועדת חקירה ותבדוק ותבחן שבאמת הכל נעשה, אבל זה פשע. אף אחד לא  אשם, אבל קרה אסון. אני רוצה גם את זה למנוע, לכן ההסתייגות הזאת באה, על מנת שבמהלך החודשים הקרובים נבחן ונבדוק את כל הדברים לפני ולפנים, וכמובן שנקבל את ההחלטות, בעזרת ה', הטובות והמתבקשות, הנכונות לטובת המדינה ולהרגעת אזרחי המדינה, כל אחד ואחד בדאגה שלו, בתחושה ובחששות שלו.

שוב, אני רוצה להודות ליושב ראש הוועדה, לחברי הוועדה. אנחנו נעשה את זה גם כנראה למעלה במליאה, שזה באמת עמל ויגע רב, ובלי ספק שרבה התועלת. ייבדקו ויראו מה ההשלכות אם זה לא היה קורה, ומה היתרונות העצומים שיהיו כאשר החוק הזה יעבור. תודה רבה.

איתן כבל:

אפשר להגיש רוויזיה על כל החוק? 

היו"ר מאיר שטרית:

מי בעד רוויזיה על כל החוק? ירים את ידו. מי נגד? נפל. נגמר. אין רוויזיה על כל החוק. 

תודה רבה. אכן, חברים, אני מודה לכם. אני מודה לשר הפנים, אני מודה לכל השותפים שהיו פה בדיונים בוועדה, גם מי שאינם חברי כנסת. ואדוני השר, אני משבח פה את ארגוני זכויות האדם. עורך דין פינצ'וק, שמייצג את האגודה לזכויות האזרח, ועורך הדין יהונתן קלינגר. תגיד לי, איזה ארגון אתה מייצג? 

יהונתן קלינגר:

אני לא מייצג שום ארגון. 

היו"ר מאיר שטרית:

אני רוצה להגיד לזכותם, שהם היו פה בכל הדיונים, כל יום שבע-שמונה שעות, העלו סעיפים רבים, תיקנו את החוק בהרבה מאוד מושגים תודות להערות שלהם, כך שהחוק שיוצא מהוועדה הוא לא החוק שנכנס, ואני מודה לכם על תרומתכם לעניין. אני מעריך מאוד את ההתנדבות שלכם לעשות את זה, אני חושב שזה ראוי לתשבחות ואני אומר לכם כל הכבוד כי אתם תרמתם תרומה משמעותית מאוד מבחינתי למהלך החקיקה. קיבלתי אותם תמיד בשמחה ובאהבה. 

אבנר פינצ'וק:

אנחנו חלוקים על עצם המאגר. אנחנו גם נוקיר תודה לאדוני אם הוא יקבל אותנו לפגישה, אפילו קצרה, לפני שנחליט על התקנות. אני חושב שיש פה הרבה אספקטים, לא רק הביטחון, אלא גם הבעיה בעצם השימושים שהמשטרה תעשה---

היו"ר מאיר שטרית:

יש לכם הזדמנות. 

אבנר פינצ'וק:

אני חושב שאנחנו עוד לא הבנו את כל המשמעויות של מה המשטרה יכולה לעשות---

היו"ר מאיר שטרית:

על כל פנים, הם מיררו את חיי בוועדה. 

אבנר פינצ'וק:

אפשר לזהות אנשים, או---

היו"ר מאיר שטרית:

אני גם רוצה להגיד תודה רבה ליועצת המשפטית שלנו, לגב' נירה לאמעי, שבאמת עשתה עבודה ימים, וגם לילות, אני עד, גם לילות כדי להשלים את החוק בזמן, ולמנהלת הוועדה ולצוות של הוועדה שלי ולעוזר שלי, על הסיוע ועל העזרה. 

איתן כבל:

אדוני השר,  אמר היושב ראש שנחסך מיליארד שקל כתוצאה מהחוק הזה? האם אתה כבר יודע מה אתה עושה עם זה? 

השר אלי ישי:

אני אמרתי לאוצר שאני לא אעביר את החוק אם אין חצי מהסכום הזה לשלטון המקומי. 

הישיבה ננעלה בשעה 13:30
